钦定古今图书集成/方舆汇编/职方典/第1372卷 > 《谯楼记》文天祥
## 钦定古今图书集成/方舆汇编/职方典/第1372卷 > 《谯楼记》文天祥

“凡并海而为州者，皆有飓风，而雷为甚。中州多山，地
气固密，城郭公府，苟无水火兵革之难，虽数十百年
存焉可也。”南方岁有飓风，拔蜚大屋以为常。矧雷三
面际海，当风之冲，岂独城楼难哉？太史氏虞应龙来
守是州，咸淳十年七月二十日夜半，飓风发，厥明视
之，谯压而隍。方风之来也，其晕如虹，有蜃如楼台及
其欻烈。轹訇哮声气，不可名状。侯曰：“斯楼以信昼
夜者，非大且壮，微以支永久。”乃伐石选材，鸠工并兴。
兹楼巍峨，下临鲸波。予闻而怃然曰：“‘天下犹海也，世
变犹飓风也。昔人有言：大厦非一木可支’。又曰：‘震风
陵雨，而后知厦屋之帡幪也’。”侯所建立，有安天下之
道焉。侯之为雷也，宽而有制，严不为暴。始至蒐军明
威，戮泽中为龙蛇者。核丁籍，实民赋，老壮以时，贫富
有经。又为之“表贤哲，兴学校，开其伦常，示人有耻，归
于清淳，讼是用希。”凡此皆侯所为反风徙鳄之本也。
今天子圣神文武，克有天命，祝融受职，海若顺令，侯
为政知所本矣。“介人惟藩，式是南邦。”城楼云乎哉！《咸
淳十年记》。